FACT CHECK | मोशी दुर्घटना : वस्तुस्थितीपेक्षा दिशाभूल अधिक धोकादायक; ‘वेस्ट टू एनर्जी’ प्रकणात ‘‘गोलमाल’’?

Mahaenews A link to your homepage with your site title as anchor text
पिंपरी-चिंचवड | विशेष प्रतिनिधी : मोशी कचरा डेपोवर कचऱ्याचे भूस्खलन होऊन वेस्ट टू एनर्जी प्रकल्पाच्या प्रशासकीय (ॲडमीन) इमारतीवर दि.८ जुलै २०२६ रोजी कचऱ्याचा प्रचंड ढिगारा कोसळला. या भीषण दुर्घटनेत ९ कामगारांचा दुर्दैवी मृत्यू झाला. ही घटना अत्यंत वेदनादायी असून, मृतांच्या कुटुंबीयांप्रती संपूर्ण समाजाच्या संवेदना आहेत.

मात्र, या दुर्घटनेनंतर समाजमाध्यमे आणि काही माध्यमांमध्ये प्रकल्पाबाबत विविध दावे, आरोप आणि निष्कर्ष मोठ्या प्रमाणावर मांडले जात आहेत. काही पोस्ट आणि बातम्यांमधून कोणतीही अधिकृत चौकशी पूर्ण होण्यापूर्वीच “गोलमाल”, “भ्रष्टाचार”, “खोटे दावे” अशा निष्कर्षांपर्यंत पोहोचण्याचा प्रयत्न होत आहे. अशा प्रकारची अपूर्ण किंवा दिशाभूल करणारी माहिती केवळ जनतेमध्ये संभ्रम निर्माण करत नाही, तर दीर्घकालीन सामाजिक परिणामही घडवू शकते. त्यामुळे प्रत्येक दाव्याची तथ्यांच्या आधारे पडताळणी करणे आवश्यक आहे.

दावा : वेस्ट टू एनर्जी प्रकल्पातून 14 मेगावॅट वीज तयार होत नाही; त्यामुळे महापालिका खोटा दावा करत आहे.

FACT CHECK

14 मेगावॅट हा प्रकल्पाचा स्थापित (Installed) विद्युत उत्पादन क्षमतेचा आकडा आहे. प्रत्यक्ष उत्पादन कचऱ्याचा दर्जा, त्यातील आर्द्रता, यंत्रसामग्रीची देखभाल, नियोजित बंद कालावधी आणि इतर तांत्रिक कारणांमुळे बदलू शकते. त्यामुळे प्रत्येक दिवशी 14 मेगावॅट उत्पादन होणे अपेक्षित नसते.

निर्णय : दिशाभूल करणारा दावा.

दावा : महापालिका स्वतःच्या कचऱ्यावर तयार होणारी वीज 21 वर्षे विकत घेत आहे; यात गोलमाल आहे.

FACT CHECK

हा प्रकल्प DBOT (Design-Build-Operate-Transfer) तत्त्वावर उभारण्यात आला आहे. अशा प्रकल्पांमध्ये खासगी कंपनी गुंतवणूक, उभारणी, संचालन आणि देखभाल करते. त्याबदल्यात दीर्घकालीन वीज खरेदी करार केला जातो. त्यामुळे वीज खरेदी करणे हे करारातील व्यावसायिक मॉडेलचा भाग आहे. त्यामुळे केवळ या कारणावरून गैरव्यवहार झाल्याचे सिद्ध होत नाही.

निर्णय : अपूर्ण संदर्भासह मांडलेला दावा.

दावा : प्रकल्पातील सर्व अटी ठेकेदारांच्या फायद्याच्या आहेत.

FACT CHECK

हा आरोप असला तरी त्याला आधार देणारा कोणताही अधिकृत चौकशी अहवाल, लेखापरीक्षण अहवाल किंवा न्यायालयीन निरीक्षण सार्वजनिकपणे उपलब्ध नाही. त्यामुळे हा दावा सिद्ध झालेला मानता येत नाही.

निर्णय : अप्रमाणित दावा.

दावा : महाराष्ट्रात असा प्रकल्प फक्त पिंपरी-चिंचवडमध्येच आहे.

FACT CHECK

महाराष्ट्रात विविध स्वरूपातील कचऱ्यावर आधारित ऊर्जा प्रकल्प (Waste-to-Energy / RDF आधारित प्रकल्प) विविध शहरांमध्ये वेगवेगळ्या टप्प्यांवर आहेत. त्यामुळे “फक्त पिंपरी-चिंचवडमध्येच” असा दावा वस्तुनिष्ठ नाही. अशाप्रकारे महाराष्ट्र अन्य ९ ठिकाणी प्रकल्प उभारण्यात येत आहे.

निर्णय : दिशाभूल करणारा दावा.

दावा : प्रदूषण नियंत्रण मंडळाची नोटीस म्हणजे प्रकल्प दोषी ठरला.

FACT CHECK

कोणत्याही प्रकल्पाला नोटीस देणे ही नियामक प्रक्रियेचा भाग असतो. नोटीस म्हणजे अंतिम दोष सिद्ध झाला, असा अर्थ होत नाही. त्यानंतर स्पष्टीकरण, तपासणी आणि अंतिम आदेशाची प्रक्रिया पूर्ण होते.

निर्णय : अपूर्ण माहितीवर आधारित दावा.

पिंपरी-चिंचवडकरांच्या माहितीसाठी…

मोशी दुर्घटना ही मानवी जीवितहानी घडवणारी अत्यंत गंभीर घटना आहे. या घटनेची सखोल आणि निष्पक्ष चौकशी होणे आवश्यक आहे. दोषी आढळणाऱ्यांवर कठोर कारवाईही व्हावी, याबाबत दुमत असू शकत नाही.

परंतु, चौकशी पूर्ण होण्यापूर्वीच समाजमाध्यमांवर किंवा काही माध्यमांतून अपूर्ण माहितीच्या आधारे निष्कर्ष काढणे, तांत्रिक बाबींचा चुकीचा अर्थ लावणे किंवा प्रत्येक दाव्याला भ्रष्टाचाराचे स्वरूप देणे हे जबाबदार लोकप्रतिनिधी, प्रसारमाध्यमांचे प्रतिनिधी किंवा सार्वजनिक चर्चेच्या निकषांशी सुसंगत ठरत नाही.

FACT CHECK VERDICT :

मोशी दुर्घटनेच्या पार्श्वभूमीवर वेस्ट टू एनर्जी प्रकल्पाबाबत केलेले अनेक दावे हे अपूर्ण माहिती, तांत्रिक गैरसमज किंवा अद्याप सिद्ध न झालेल्या आरोपांवर आधारित आहेत. अधिकृत चौकशी आणि कागदपत्रांशिवाय “गोलमाल” झाल्याचा निष्कर्ष काढणे योग्य ठरत नाही.